માનવમિત્ર, ગાંધીનગર : ગાંધીનગર શહેરમાં મિનરલ વોટર નામે પાઉચ તેમજ કેરબા અને બોટલોમાં પાણી વેચાઈ રહ્યું છે. જેમાં મિનરલ એટલે કે ખનીજ તત્વો હોતાં જ નથી. વિશાળ જન સમુદાયમાં આ પાઉચ તેમજ બોટલો વેચાઈ રહી છે. જેથી શહેરની પ્રજાના સ્વાસ્થ્યને હાનિરૂપ હોવા છતાં મનપાનું આરોગ્ય ખાતું ઘોર નિંદ્રામાં પડ્યું છે. આવા પાઉચોનું પાણી પીવાથી લોકો બિમારીને નોતરી રહ્યાં છે પાટનગર યોજના વિભાગ દ્વારા નળ વાટે પાણી પીવાનું પાણી, વિતરણ કરાય છે. પરંતુ તેમાં ટીડીએસ વધારે હોય છે. જે સ્વાસ્થ્યને હાનિકારક છે. ઊંચા ટીડીએસ સાથેનું પાણી નિયમિત પીતા હોય તેવાં લોકોમાં પાણીજન્ય પેટનાં રોગ થતાં હોય છે. જેનાથી બચવા માટે લોકો મિનરલ વોટર તરફ વળ્યાં છે. જેથી બિલાડીનાં ટોપની જેમ મિનરલ વોટરના નામે પાણી વેચતાં પ્લાન્ટ ફૂટી નીકળ્યા છે.